**GUVERNUL REPUBLICII MOLDOVA**

**HOTĂRÎRE nr.\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_**

**Chișinău**

**Cu privire la reorganizarea unor întreprinderi de stat**

În temeiul art.6 alin.(1) lit. e) al Legii nr.121-XVI din 4 mai 2007 privind administrarea şi deetatizarea proprietății publice (Monitorul Oficial a1 Republicii Moldova, 2007, nr.90-93, art.401), cu modificările şi completările ulterioare, art.32 al Legii nr.98 din 4 mai 2012 privind administraţia publică centrală de specialitate (Monitorul Oficial al Republicii Moldova, 2012, nr.160-164, art.537), cu modificările şi completările ulterioare şi art.14 al Legii nr.146-XIII din 16 iunie 1994 cu privire la întreprinderea de stat (Monitorul Oficial al Republicii Moldova, 1994, nr.2, art.9), cu modificările şi completările ulterioare, Guvernul

**HOTĂRĂŞTE:**

**1.** Întreprinderea de Stat „Fintehinform” se reorganizează, prin transformare, în Instituţia publică „Centrul de Excelență în Finanțe și Tehnologii Informaționale” în subordinea Ministerului Finanţelor.

**2.** Fondator al Instituţiei publice „Centrul de Excelență în Finanțe și Tehnologii Informaționale” este Ministerul Finanţelor.

**3.** Instituţia publică „Centrul de Excelență în Finanțe și Tehnologii Informaționale” este succesorul de drepturi şi obligaţii al Întreprinderii de Stat „Fintehinform”.

**4.** Patrimoniul Întreprinderii de Stat „Fintehinform” se va transmite Instituţiei publice „Centrul de Excelență în Finanțe și Tehnologii Informaționale” conform prevederilor Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015 (Monitorul Oficial al Republicii Moldova, 2016, nr.1, art.2), cu modificările şi completările ulterioare.

**5.** Întreprinderea de Stat „Fiscservinform” şi Întreprinderea de Stat „Vamservinform” se reorganizează prin fuziune (absorbție) cu Instituţia publică „Centrul de Excelență în Finanțe și Tehnologii Informaționale”.

Drepturile şi obligațiile persoanelor juridice absorbite trec integral la persoana juridică absorbantă - Instituţia publică „Centrul de Excelență în Finanțe și Tehnologii Informaționale”.

**6.** Disponibilizarea personalului în legătură cu reorganizarea Întreprinderii de Stat „Fintehinform”, Întreprinderii de Stat „Fiscservinform” şi a Întreprinderii de Stat „Vamservinform” se va efectua în conformitate cu legislaţia muncii în vigoare, în cazul imposibilității transferului acestuia.

**7.** Transmiterea integrală a patrimoniului de la persoanele juridice absorbite către persoana juridică absorbantă se va efectua în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015.

**8.** Cheltuielile ce ţin de reducerea statelor de personal în legătură cu absorbția Întreprinderii de Stat „Fiscservinform” şi a Întreprinderii de Stat „Vamservinform” vor fi asigurate din contul veniturilor proprii ale celor trei entități reorganizate, transmise Instituţiei Publice „Centrul de Excelență în Finanțe și Tehnologii Informaționale”.

**9.** Funcţiile exercitate şi serviciile prestate, în conformitate cu actele normative în vigoare, de către persoanele juridice reorganizate vor fi exercitate de către Instituţia publică „Centrul de Excelență în Finanțe și Tehnologii Informaționale”, cu asigurarea respectării prevederilor Legii nr.133 din 8 iulie 2011 privind protecția datelor cu caracter personal.

**10.** Pînă la numirea de către ministrul finanţelor, a directorului Instituţiei publice „Centrul de Excelență în Finanțe și Tehnologii Informaționale”, ministrul finanţelor va desemna o persoană care va exercita temporar această funcţie.

**11.** Se aprobă:

1) Statutul Instituţiei publice „Centrul de Excelență în Finanțe și Tehnologii Informaționale” conform anexei nr.1;

2) Modificările şi completările ce se operează în unele hotărîri ale Guvernului, conform anexei nr.2;

3) Lista hotărîrilor Guvernului ce se abrogă, conform anexei nr.3.

**12.** Instituţia publică „Centrul de Excelență în Finanțe și Tehnologii Informaționale”:

1) în termen de o lună va asigura transferarea soldurilor mijloacelor financiare din conturile bancare deschise la prestatorii de servicii de plată în conturile bancare deschise în contul unic trezorerial al Ministerului Finanţelor. După acest termen, va utiliza în activitatea sa doar conturile bancare deschise în contul unic trezorerial al Ministerului Finanţelor.

2) în termen de 2 luni:

a) va organiza desfăşurarea concursului privind selectarea directorului Instituţiei publice „Centrul de Excelență în Finanțe și Tehnologii Informaționale”;

b) va elabora şi va prezenta fondatorului spre aprobare structura şi efectivul-limită al Instituţiei publice „Centrul de Excelență în Finanțe și Tehnologii Informaționale”.

**13.** Ministerul Finanţelor:

1) în termen de 3 luni, va elabora şi va prezenta Guvernului spre aprobare Metodologia de calculare a tarifelor la serviciile prestate de către Instituţia publică „Centrul de Excelență în Finanțe și Tehnologii Informaționale”;

2) în termen de 2 luni de la data aprobării Metodologiei de calculare a tarifelor la serviciile prestate, va elabora şi va prezenta Guvernului spre aprobare Nomenclatorul serviciilor prestate şi tarifele acestora.

**14.** Licențele şi alte acte permisive conexe desfăşurării activităţii de întreprinzător, deţinute de către Întreprinderea de Stat „Vamservinform”, Întreprinderea de Stat „Fiscservinform” şi Întreprinderea de Stat „Fintehinform” se consideră ca fiind nevalabile la data radierii acestora din Registrul de stat al persoanelor juridice.

**15.** Agenţia Servicii Publice va opera modificările necesare în documentele cadastrale şi cele de constituire, la cererea titularului de drept.

|  |  |
| --- | --- |
| **PRIM-MINISTRU** |  **Pavel FILIP** |
| **Contrasemnează:** |  |
|  **Viceprim-ministru,** **ministrul economiei şi infrastructurii**  |  **Octavian Calmîc**  |
|  **Ministrul finanţelor** |  **Octavian Armaşu** |
|  |  |

Anexa nr.1

la Hotărîrea Guvernului

nr. din

**STATUTUL**

**Instituţiei publice „Centrul de Excelență în Finanțe și Tehnologii Informaționale”**

**I. PREVEDERI GENERALE**

**1.** Statutul Instituţiei publice „Centrul de Excelență în Finanțe și Tehnologii Informaționale” (în continuare – *Statut*) reglementează misiunea, funcţiile şi drepturile Instituţiei publice „Centrul de Excelență în Finanțe și Tehnologii Informaționale” (în continuare I.P. „Centrul de Excelență în Finanțe și Tehnologii Informaționale”), precum şi organizarea activităţii acesteia.

**2.** I.P. „Centrul de Excelență în Finanțe și Tehnologii Informaționale” este o instituție publică, fondată de Ministerul Finanţelor, a cărei activitate are scopul de a administra, menţine, dezvolta şi asigura funcţionarea sistemului informațional de gestionare a finanţelor publice, marcarea anumitor mărfuri, inclusiv asigurarea formării resurselor informaţionale de stat în domeniul circulației unor mărfuri.

**3.** I.P. „Centrul de Excelență în Finanțe și Tehnologii Informaționale” este persoană juridică, care dispune de ştampilă cu Stema de Stat a Republicii Moldova şi denumire în limba de stat, are autonomie financiară şi deţine conturi bancare în contul unic trezorerial al Ministerului Finanţelor.

**4.** Sediul I.P. „Centrul de Excelență în Finanțe și Tehnologii Informaționale” este situat la adresa: Republica Moldova, municipiul Chişinău, strada Constantin Tănase nr. 7.

**5.** I.P. „Centrul de Excelență în Finanțe și Tehnologii Informaționale” îşi desfăşoară activitatea în conformitate cu prevederile Constituţiei Republicii Moldova, legile şi hotărîrile Parlamentului, decretele Preşedintelui, ordonanţele, hotărîrile şi dispoziţiile Guvernului, alte acte normative, cu tratatele internaţionale la care Republica Moldova este parte, precum şi cu prezentul Statut.

**II. MISIUNEA, DOMENIILE DE COMPETENŢĂ ŞI FUNCŢIILE I.P. „CENTRUL DE EXCELENŢĂ ŞI TEHNOLOGII INFORMAŢIONALE”**

**6.** I.P. „Centrul de Excelență în Finanțe și Tehnologii Informaționale” are misiunea de a coordona şi de a organiza activităţile orientate spre asigurarea implementării politicilor publice în domeniile de competenţă stabilite de prezentul Statut.

**7.** Domeniile de competenţă ale I.P. „Centrul de Excelență în Finanțe și Tehnologii Informaționale” sînt următoarele:

1) administrarea, menţinerea şi asigurarea funcţionării sistemelor informaţionale în domeniul finanţelor publice, achizițiilor publice, fiscal şi vamal;

2) implementarea tehnologiilor informaţionale atît în cadrul Ministerului Finanţelor, cît şi în cadrul autorităţilor administrative din subordinea acestuia;

3) implementarea politicilor în domeniul contabilității și auditului intern în sectorul bugetar și asigurării procesului de dezvoltare continuă a capacităților profesionale ale personalului care activează în domeniul finanțelor publice;

4) formarea, administrarea și menținerea resurselor informaţionale de stat în domeniul circulației alcoolului etilic şi a producţiei alcoolice;

5) fabricarea şi comercializarea timbrelor de acciz şi a mărcilor comercială de stat;

6) evidenţa alcoolului etilic şi a producţiei alcoolice, fabricate, exportate şi importate, atît îmbuteliată cît şi în vrac;

7) implementarea şi evidenţa mărcii comerciale de stat personificate;

8) administrarea şi întreţinerea infrastructurii TIC atît în cadrul Ministerului Finanţelor, cît şi în cadrul autorităţilor administrative din subordinea acestuia;

9) comercializarea formularelor tipizate de factură fiscală și anexă la factura fiscală;

10) tipărirea şi comercializarea formularelor tipizate de documente primare cu regim special individualizate;

11) comercializarea timbrelor de acciz aplicabile pe articolele din tutun;

12) alte domenii atribuite prin intermediul actelor normative în competenţa I.P. „Centrul de Excelență în Finanțe și Tehnologii Informaționale”.

**8.** I.P. „Centrul de Excelență în Finanțe și Tehnologii Informaționale” are următoarele funcţii:

1) implementarea mecanismului ghişeului unic la prestarea serviciilor publice în domeniile sale de competenţă;

2) prestarea şi modernizarea serviciilor publice în domeniile de competenţă stabilite de pct.7 al prezentului Statut, inclusiv serviciilor de contabilitate, audit intern, management al resurselor umane;

3) implementarea politicilor publice în domeniile de competenţă stabilite de pct.7 al prezentului Statut;

4) contribuirea la realizarea procesului de reinginerie şi digitizare al serviciilor publice în vederea eficientizării proceselor operaționale şi reducerii costurilor;

5) crearea, posesia şi dezvoltarea sistemelor şi resurselor informaţionale de stat în domeniile de competenţă.

**9.** În vederea realizării funcţiilor sale, I.P. „Centrul de Excelență în Finanțe și Tehnologii Informaționale” are dreptul:

1) să înainteze fondatorului propuneri de modificare şi completare a cadrului normativ în domeniu;

2) să solicite, conform legislaţiei, şi să primească documente şi informaţii de la organele de specialitate ale administraţiei publice centrale, de la autorităţile publice locale, de la întreprinderi, organizaţii şi instituţii;

3) să colaboreze cu autorităţile publice, organele abilitate cu funcţii de control, organizaţiile necomerciale, organizaţiile internaţionale;

4) să acceseze resursele şi sistemele informaţionale de stat deţinute de alte autorităţi publice sau structuri organizaţionale din sfera lor de competenţă;

5) să posede, să utilizeze şi să administreze patrimoniul, în conformitate cu scopurile de activitate ale I.P. „Centrul de Excelență în Finanțe și Tehnologii Informaționale” şi prevederile normative în vigoare;

6) să administreze fonduri de asistenţă externă;

7) să încheie contracte cu persoane fizice şi juridice de drept public sau privat, donatori internaţionali, cu furnizori şi beneficiari de bunuri şi servicii;

8) să dispună de alte drepturi ce decurg din prevederile prezentului Statut şi actele normative.

**III. ORGANIZAREA ACTIVITĂŢII I.P. „CENTRUL DE EXCELENŢĂ ÎN FINANŢE ŞI TEHNOLOGII INFORMAŢIONALE”**

**10**. Organele de conducere ale I.P. „Centrul de Excelență în Finanțe și Tehnologii Informaționale” sunt:

1) Consiliul;

2) Directorul - organ executiv.

**11.** Consiliul este organul colegial superior al I.P. „Centrul de Excelență în Finanțe și Tehnologii Informaționale” care conduce şi supraveghează funcţionarea acesteia şi adoptă decizii.

**12.** Consiliul exercită următoarele atribuţii:

1) adoptă decizii şi supraveghează activitatea I.P. „Centrul de Excelență în Finanțe și Tehnologii Informaționale”;

2) aprobă planurile şi rapoartele de activitate ale I.P. „Centrul de Excelență în Finanțe și Tehnologii Informaționale”;

3) aprobă componenţa Comisiei de concurs şi procedura de desfăşurare a concursului privind selectarea directorului I.P. „Centrul de Excelență în Finanțe și Tehnologii Informaționale” şi prezintă ulterior demersul privind numirea în funcţie, de către ministrul finanţelor, a persoanei selectate;

4) coordonează structura, efectivul-limită şi statul de personal ale I.P. „Centrul de Excelență în Finanțe și Tehnologii Informaționale”;

5) examinează situaţiile financiare ale I.P. „Centrul de Excelență în Finanțe și Tehnologii Informaționale”;

6) aprobă atragerea şi administrarea mijloacelor suplimentare, inclusiv a fondurilor donatorilor şi creditelor, în mărimea stabilită de fondator, pentru asigurarea activităţii I.P. „Centrul de Excelență în Finanțe și Tehnologii Informaționale”;

7) ia decizii privind asigurarea transparenţei procedurilor de achiziție a bunurilor, lucrărilor şi serviciilor destinate atît acoperirii necesităţilor, cît şi asigurării bazei tehnico-materiale a I.P. „Centrul de Excelență în Finanțe și Tehnologii Informaționale”;

8) examinează şi aprobă raportul cu privire la activitatea economico-financiară a I.P. „Centrul de Excelență în Finanțe și Tehnologii Informaționale”, raportul auditorului, rapoartele de audit intern şi le prezintă spre informare fondatorului;

9) stabileşte condiţiile de salarizare a personalului I.P. „Centrul de Excelență în Finanțe și Tehnologii Informaționale”, inclusiv a directorului, în conformitate cu Hotărîrea Guvernului nr.743 din 11 iunie 2002 „Cu privire la salarizarea angajaţilor din unităţile cu autonomie financiară”;

10) examinează şi aprobă bugetul anual al I.P. „Centrul de Excelență în Finanțe și Tehnologii Informaționale” pînă la data de 15 noiembrie a anului de gestiune;

11) decide asupra altor subiecte de importanță pentru I.P. „Centrul de Excelență în Finanțe și Tehnologii Informaționale”, înaintate de director.

**13.** Componenţa nominală şi numărul membrilor Consiliului se stabilesc prin ordinul ministrului finanţelor. Numărul membrilor nu poate fi mai mic de 5 şi mai mare de 9 persoane. Angajaţii I.P. „Centrul de Excelență în Finanțe și Tehnologii Informaționale” nu pot fi membri ai Consiliului.

În componenţa Consiliului va fi desemnat un reprezentat al societăţii civile, din domeniul relevant activităţii I.P. „Centrul de Excelență în Finanțe și Tehnologii Informaționale”.

**14.** Membrii Consiliului participă personal la şedinţele acestuia.

**15.** Activitatea în calitate de membru al Consiliului nu se remunerează.

**16**. Membrii Consiliului:

1) au dreptul de acces la informaţia referitoare la activitatea I.P. „Centrul de Excelență în Finanțe și Tehnologii Informaționale”, respectînd principiul confidențialității şi prevederile normative în vigoare privind protecția datelor cu caracter personal;

2) au obligaţia să respecte Statutul I.P. „Centrul de Excelență în Finanțe și Tehnologii Informaționale”, să participe la şedinţele Consiliului şi să contribuie la realizarea funcţiilor şi atribuțiilor acestuia;

3) au obligaţia să participe la realizarea direcţiilor strategice de activitate ale I.P. „Centrul de Excelență în Finanțe și Tehnologii Informaționale”, la evaluarea rapoartelor şi a performanțelor.

**17.** Consiliul se convoacă după necesitate, dar nu mai rar decît o dată în trimestru, la inițiativa fondatorului, președintelui Consiliului sau a directorului I.P. „Centrul de Excelență în Finanțe și Tehnologii Informaționale” .

**18.** Şedinţa Consiliului este deliberativă în prezenţa majorităţii membrilor săi. Înştiinţarea în scris privind desfăşurarea şedinţelor Consiliului (în care se indică data, timpul şi locul desfăşurării acestora, ordinea de zi, inclusiv materialele aferente) se expediază (prin scrisoare remisă în original, fax sau e-mail) de către secretarul Consiliului tuturor membrilor Consiliului cu cel puţin 3 zile lucrătoare pînă la data desfăşurării şedinţei.

**19.** În lipsă de cvorum, în cel mult 5 zile lucrătoare de la data şedinţei care nu a avut loc, se convoacă şedinţa repetată a Consiliului. Membrii Consiliului vor fi informaţi despre şedinţa repetată cu cel puţin o zi lucrătoare pînă la data şedinţei.

**20.** Deciziile Consiliului se adoptă cu majoritatea simplă de voturi ale membrilor Consiliului.

**21.** Deciziile Consiliului se plasează pe pagina web oficială a I.P. „Centrul de Excelență în Finanțe și Tehnologii Informaționale”.

**22.** Şedinţele Consiliului se consemnează într-un proces-verbal, care reflectă în mod obligatoriu subiectele examinate în cadrul şedinţei, informaţia privind înştiinţarea membrilor Consiliului, lista membrilor prezenţi şi absenţi, a altor participanţi la şedinţă, luările de cuvînt din cadrul şedinţei, rezultatul votării fiecărui subiect din ordinea de zi.

Procesele-verbale sînt semnate de către toţi membrii prezenţi la şedinţa Consiliului.

**23.** Lucrările de secretariat ale Consiliului sînt executate de secretarul Consiliului, care este numit de către Consiliu, la propunerea preşedintelui acestuia. Secretarul Consiliului este numit din cadrul personalului subdiviziunii juridice a I.P. „Centrul de Excelență în Finanțe și Tehnologii Informaționale”.

**24.** Secretarul Consiliului este responsabil pentru păstrarea documentelor Consiliului, informarea membrilor Consiliului despre şedinţele acestuia, participarea la şedinţe şi perfectarea proceselor-verbale ale acestora.

**25.** Activitatea executivă a I.P. „Centrul de Excelență în Finanțe și Tehnologii Informaționale” este condusă de către director, care este selectat în urma unui concurs organizat în mod public şi transparent de către Consiliu. Procedura de desfăşurare a concursului se aprobă de către Consiliu. Membrii comisiei de concurs sînt aprobaţi de către Consiliu.

**26.** Directorul selectat în urma concursului este numit şi eliberat din funcţie de către ministrul finanţelor în temeiul demersului Consiliului. Mandatul directorului este de 5 ani.

**27.** Directorul I.P. „Centrul de Excelență în Finanțe și Tehnologii Informaționale”:

1) conduce activitatea I.P. „Centrul de Excelență în Finanțe și Tehnologii Informaționale”;

2) este responsabil pentru îndeplinirea corespunzătoare a funcţiilor atribuite I.P. „Centrul de Excelență în Finanțe și Tehnologii Informaționale”;

3) asigură elaborarea şi înaintarea fondatorului a propunerilor de politici publice şi proiecte de acte normative necesare realizării misiunii I.P. „Centrul de Excelență în Finanțe și Tehnologii Informaționale”;

4) reprezintă I.P. „Centrul de Excelență în Finanțe și Tehnologii Informaționale” în relaţiile cu autorităţile publice, organizaţiile şi instituţiile naţionale şi internaţionale, instituţiile donatoare care asigură suport acesteia, instanţele judecătoreşti, instituţiile financiare, cu persoanele fizice şi cu alte persoane juridice;

5) coordonează elaborarea şi prezintă Consiliului spre aprobare proiectul de buget al I.P. „Centrul de Excelență în Finanțe și Tehnologii Informaționale”;

6) elaborează, coordonează cu Consiliu şi prezintă fondatorului spre aprobare structura şi efectivul-limită de personal a Instituţiei publice „Centrul de Excelență în Finanțe și Tehnologii Informaționale”;

7) asigură executarea deciziilor Consiliului;

8) poartă răspundere personală pentru utilizarea raţională a mijloacelor financiare ale I.P. „Centrul de Excelență în Finanțe și Tehnologii Informaționale” şi autenticitatea indicilor economici generali;

9) aprobă statul de personal al I.P. „Centrul de Excelență în Finanțe și Tehnologii Informaționale”, regulamentele subdiviziunilor din cadrul acesteia, precum şi fişele postului ale personalului I.P. „Centrul de Excelență în Finanțe și Tehnologii Informaționale”;

10) numeşte în funcţii, modifică, suspendă şi încetează raporturile de muncă cu personalul I.P. „Centrul de Excelență în Finanțe și Tehnologii Informaționale” , în condiţiile legislaţiei muncii;

11) asigură integritatea, menţinerea şi administrarea eficientă a patrimoniului I.P. „Centrul de Excelență în Finanțe și Tehnologii Informaționale”, în conformitate cu prevederile normative în vigoare;

12) exercită alte sarcini delegate de fondator şi Consiliu, legate de activitatea I.P. „Centrul de Excelență în Finanțe și Tehnologii Informaționale” .

**28.** În absenţa directorului, atribuţiile acestuia vor fi exercitate de către unui dintre vicedirectori.

**29.** Vicedirectorii sunt desemnaţi în funcţie de Consiliu, la propunerea directorului I.P. „Centrul de Excelență în Finanțe și Tehnologii Informaționale”.

**IV. FINANŢAREA ŞI PATRIMONIUL I.P. „CENTRUL DE EXCELENȚĂ ÎN FINANȚE ȘI TEHNOLOGII INFORMAȚIONALE”**

**30.** Finanţarea activităţii I.P. „Centrul de Excelență în Finanțe și Tehnologii Informaționale” se va efectua din:

1) veniturile obţinute din prestarea serviciilor;

2) subsidiile/subvenţiile primite de la bugetul de stat, prin intermediul Ministerului Finanţelor;

3) alte surse legale.

**31**. Mijloacele financiare acumulate pe parcursul unui an din veniturile obţinute din prestarea serviciilor ce depăşesc bugetul I.P. „Centrul de Excelență în Finanțe și Tehnologii Informaționale”, aprobat pentru anul respectiv, se fac venit la bugetul de stat, fiind transferate pînă la data de 31 martie a anului următor.

**32**. Înstrăinarea şi casarea patrimoniului I.P. „Centrul de Excelență în Finanțe și Tehnologii Informaționale” se vor efectua cu acordul scris al fondatorului, conform prevederilor normative în vigoare.

**V. EVIDENŢA ŞI DĂRILE DE SEAMĂ**

**33.** I.P. „Centrul de Excelență în Finanțe și Tehnologii Informaționale” ţine evidenţa contabilă şi prezintă rapoarte statistice, în conformitate cu prevederile normative în vigoare.

**34**. I.P. „Centrul de Excelență în Finanțe și Tehnologii Informaționale” ţine evidenţa cheltuielilor aferente implementării proiectelor de dezvoltare, întocmeşte rapoarte trimestriale, anuale sau la solicitare privind procesul implementării proiectelor şi utilizarea fondurilor destinate proiectelor, şi prezintă rapoartele de rigoare, în conformitate cu prevederile normative în vigoare.

**35.** Activitatea I.P. „Centrul de Excelență în Finanțe și Tehnologii Informaționale” este supusă auditului extern, în conformitate cu prevederile normative în vigoare.

Anexa nr.2

la Hotărîrea Guvernului

nr. din

 **Modificările și completările ce se operează în unele hotărîri ale Guvernului**

**1.** Anexa nr.8 la Hotărîrea Guvernului nr.743 din 11 iunie 2002 „Cu privire la salarizarea angajaţilor din unităţile cu autonomie financiară” (Monitorul Oficial al Republicii Moldova, 2002, nr.79-81, art.841), cu modificările şi completările ulterioare, se completează cu poziţia 12 cu următorul cuprins:

„12. Instituţia Publică „Centrul de Excelență în Finanțe și Tehnologii Informaționale”.

**2.** Pe tot parcursul textului Hotărîrii Guvernului nr.1481 din 26 decembrie 2006 cu privire la marcarea producţiei alcoolice (Monitorul Oficial al Republicii Moldova, 2006, nr.199-202, art.1564) cu modificările şi completările ulterioare, sintagma „Î.S. „Fiscservinform”, se substituie cu sintagma Instituţia Publică „Centrul de Excelență în Finanțe și Tehnologii Informaționale”.

**3.** Hotărîrea Guvernului nr.4 din 2 ianuarie 2007 cu privire la aprobarea efectivului-limită şi a Regulamentului privind organizarea şi funcţionarea Serviciului Vamal (Monitorul Oficial al Republicii Moldova, 2007, nr.3-5, art.15), cu modificările şi completările ulterioare, se modifică după cum urmează:

1) Alineatul trei al punctului 1 din textul hotărîrii se abrogă.

2) În anexa nr.3 la punctul 7 alineatul 7 sintagma „altor subdiviziuni cu statut de întreprindere de stat” se exclude.

3) Anexa nr. 31 la Hotărîre se abrogă.

**4.** Pe tot parcursul textului Hotărîrii Guvernului nr.1427 din 18 decembrie 2007 pentru aprobarea Regulamentului privind modul de procurare şi aplicare a timbrelor de acciz pe articolele din tutun (Monitorul Oficial al Republicii Moldova, 2007, nr.203-206, art.1482) cu modificările şi completările ulterioare, sintagma „Î.S. „Fiscservinform”, se substituie cu sintagma „Instituţia Publică „Centrul de Excelență în Finanțe și Tehnologii Informaționale”.

**5.** Din Anexa nr.5 la Hotărîrea Guvernului nr.1265 din 14 noiembrie 2008 cu privire la reglementarea activităţii Ministerului Finanţelor, (Monitorul Oficial al Republicii Moldova, 2008, nr.208-209, art.1278) cu modificările şi completările ulterioare, sintagma „Întreprinderea de Stat „Fintehinform” se substituie cu sintagma „Instituţia Publică „Centrul de Excelență în Finanțe și Tehnologii Informaționale”.

Anexa nr.3

la Hotărîrea Guvernului

nr. din

**LISTA**

**hotărîrilor Guvernului care se abrogă**

**1.** Hotărîrea Guvernului nr.1255  din  31 octombrie 2006 cu privire la sistemul informațional automatizat „Registrul de stat al circulației alcoolului etilic şi a producţiei alcoolice” (Monitorul Oficial al Republicii Moldova, 2006, nr.170-173, art.1340);

**2.** Hotărîrea Guvernului nr.1065  din  19 septembrie 2008 cu privire la crearea Întreprinderii de Stat „Fiscservinform” (Monitorul Oficial al Republicii Moldova, 2008, nr.177, art.1070);

**3.** Hotărîrea Guvernului nr.178  din  23 martie 2011 cu privire la crearea Întreprinderii de Stat „Vamservinform” (Monitorul Oficial al Republicii Moldova, 2011, nr.46-52, art.211);